ลืมกินยาคุมกำเนิด2วันค่ะ เพราะไปเข้าค่ายพอกลับมาถึงที่บ้านก็มากินยาคุมรวดเดียวเลย3เม็ดค่ะ แล้วพอตอนเช้าก็มีเลือดออกจากช่องคลอดค่ะ เป็นอะไรรึป่าวคะ
สวัสดีค่ะ การลืมทานยาคุมกำเนิดไป 2 วัน ย่อมทำให้เยื่อบุโพรงมดลูกขาดการกระตุ้นจากฮอร์โมน เยื่อบุจึงหลุดลอกออกมาเป็นประจำเดือนและโดยปกติ เมื่อลืมทานยาคุมไป 2 วัน ให้รีบทานทันทีที่นึกได้ไปเพียง 1 เม็ด ส่วนอีกเม็ดให้ทานในเวลาเดิมปกติของวันนั้น ซึ่งก็จะเท่ากับทานเพียง 2 เม็ด ไม่ควรทานไปพร้อมกัน 3 เม็ด เพราะอาจทำให้เกิดผลข้างเคียงต่างๆ และระดับฮอร์โมนในวันต่อไปก็จะไม่คงที่ได้ เพราะไม่ได้ทานยาให้ตรงเวลาเดิมหลังจากนั้น ควรทานวันละ 1 เม็ดตามเวลาปกติที่เคยทาน และหลังจากนี้ไป 7 วัน ควรงดการมีเพศสัมพันธ์หรือใช้ถุงยางอนามัยร่วมไปด้วยหากยาที่ลืมทานยา อยู่ในช่วง 1-7 เม็ดแรก หากได้มีเพศสัมพันธ์ในช่วง 2 วันที่ลืมทานยา ก็ควรทานยาคุมฉุกเฉินร่วมไปด้วยแต่หากยาที่ลืมทานยา อยู่ในช่วงเม็ดยาที่ 14-21 เมื่อทานยาจนครบ 21 เม็ดแล้ว ก็ให้เริ่มทานแผงใหม่ต่อไปเลย โดยไม่ต้องเว้นระยะ 7 วัน เพื่อให้ระดับฮอร์โมนคงที่ต่อเนื่องไปก่อน และหลังจากทานแผงใหม่จนครบ 21 เม็ด จึงจะเว้นระยะ 7 วันเช่นเดิมค่ะ